**OBVESTILO STARŠEM**

 UDELEŽBA OTROK NA ORATORIJU VAVTA VAS 2020 V ČASU PO EPIDEMIJI COVID-19

Zaradi epidemije virusa SARS-CoV-2 je bilo letos še veliko ugibanj, ali bodo oratoriji sploh lahko potekali ali ne ter v kakšni obliki. Trenutno stanje širjenja virusa v naši državi je dobro, celo boljše od napovedovanega, kar nam daje upanje, da bo lahko izpeljanih večina oratorijev. Vseeno pa je virus med nami še vedno prisoten in se lahko ob nepazljivosti hitro razširi. Zato sem za starše otrok, ki se bodo udeležili letošnjega oratorija, pripravila kratek seznam navodil, ki bo pomagal, da se skupaj izognemo morebitni okužbi in širjenju okužbe.

Kljub izvajanju vseh predlaganih ukrepov se lahko še vedno pojavijo primeri COVID-19 in druge okužbe. Ob udeležbi na oratoriju je tveganje za prenos okužbe z virusom SARS-CoV-2 večje. 100% varnosti ne moremo doseči in to tveganje morate sprejeti tudi starši otrok. Voditeljica oratorija in celotna animatorska ekipa smo odgovorni, da naredimo čim več, da se morebitna okužba med udeleženci ne bi širila. A po drugi strani ne moremo prevzeti odgovornosti, če se to vseeno zgodi.

* Najpomembnejša preventiva pred širjenjem okužbe je, da če smo bolni, ostanemo doma. Starši imate zato ravno tako veliko odgovornost za preprečevanje okužbe kot organizatorji oratorija z ukrepi, ki jih bomo izvajali. Zato je nujno, da starši s podpisom obrazca prevzamete moralno odgovornost, da pošljete na oratorij le zdrave otroke.
	+ Na oratoriju so lahko **prisotne izključno zdrave osebe** (ne le otroci, tudi animatorji in drugi sodelavci):
		- ki ne kažejo znakov akutne okužbe dihal (tudi simptomov običajnega prehlada, kot so smrkanje, kihanje, kašljanje ...),
		- ki v predhodnih dveh tednih niso imele znakov akutne okužbe dihal, ki niso bile testirane kot pozitivne na novi koronavirus,
		- ki niso bile v stiku z osebo, pri kateri je bila potrjena okužba s SARS-CoV-2
		- in ki niso v eni izmed rizičnih skupin za resne posledice bolezni COVID-19.
* Če je otrok ali animator v eni od rizičnih skupin za hujši potek bolezni COVID-19, udeležbo na oratoriju močno odsvetujemo.
* Misliti je potrebno tudi na zaščito družinskih članov udeležencev, ki so v rizičnih skupinah za hujši potek okužbe (npr. starejši ali imunsko oslabeli sorodniki). V primeru, da je v družini oz. v istem gospodinjstvu katerega koli udeleženca oratorija otrok, mladostnik ali odrasla oseba, ki je v kateri od rizičnih skupin, otroku in animatorju odsvetujemo udeležbo na oratoriju. V nasprotnem primeru je zelo svetovan zaščitni ukrep, da v času oratorija in en teden po njem z osebo v rizični skupini ni v stiku oz. je od nje vedno na svetovani fizični distanci 1,5 m.
* Najboljše je, če otroci pridejo na oratorij peš ali s kolesom. Če potrebujejo prevoz, naj starši (ali druga oseba iz istega gospodinjstva) otroke pripeljejo sami. Ena oseba naj ne pobira po poti otrok iz različnih družin! Če se to zgodi, imamo kot organizatorji pravico, da tem otrokom odrečemo nadaljnjo udeležbo na oratoriju.
* Prosimo vas tudi, da svojim otrokom vsako jutro pred odhodom od doma izmerite telesno temperaturo. Če je povišana, naj otrok ostane doma.

**O nadaljnjih ukrepih se prosim pogovorite skupaj z otroki:**

* Med seboj in ostalimi ves čas (tako notri kot zunaj) v največji možni meri skrbimo za **primerno fizično distanco**.
* Gojimo **kulturo rednega in temeljitega umivanja rok** z milom in vodo ob začetku in končanju vsake dejavnosti.
* **Ne dotikamo se obraza** (oči, nosu in ust) z nečistimi/neumitimi rokami, pri čemer se zavedajmo, da so roke resnično čiste le takoj po umivanju in razkuževanji.
* Upoštevamo **pravilno higieno kašlja** (preden zakašljamo/kihnemo, si pokrijemo usta in nos s papirnatim robčkom ali zakašljamo/kihnemo v zgornji del rokava). Papirnat robček po vsaki uporabi odvržemo med odpadke in si nato umijemo roke z milom ter vodo.
* Letos na oratorij **ne sprejemamo prijav otrok pred zaključenim 1. razredom osnovne šole**, saj z njimi težje uresničujemo higienske smernice.
* Udeleženci naj si hrane in pijače ne izmenjujejo med seboj. Zato otrokom **prepovemo nositi na oratorij sladkarije in prigrizke**.
* Voda bo na voljo, vendar morajo otroci od doma prinesti **svojo steklenico/plastenko**, ki jo bo lahko napolnil pri določenemu animatorju.
* Udeleženci naj na oratorij pridejo največ 10 minut pred začetkom (jutranje varstvo 8.20, brez jutranjega varstva 8.50), po zaključku aktivnosti pa naj takoj odidejo domov (16.00).
* Osnovne pripomočke, kot so kuli, barvice in škarje, **prinesejo otroci od doma** in si jih ne posojajo med sabo.

Če otrok ali animator zboli z vročino in drugimi znaki akutne okužbe dihal, se takoj obvesti starše in se ga napoti domov. Za pot domov naj ne uporablja javnega prevoza. Obvesti se tudi pristojno osebo, na katero nas je predhodno usmeril naš zdravstveni dom.

Ob prijavi starši otrok **podpišete izjavo**, s katero potrdite, da se na eni strani zavedate svoje odgovornosti za varnost vseh udeležencev oratorija, na drugi pa da udeležba na oratoriju pomeni večje tveganje za okužbo.

Za dodatna vprašanja in nasvete smo sem vam vedno na voljo po mailu (erika.kum99@gmail.com) ali po telefonu (070 910 959).

Želim vam obilo blagoslova in kupe zdravja,

vaša voditeljica oratorija, Erika Kum